Krejcir-saak: Ondersoeker het glo inligting verkoop | Maroela Media
Een van die vier mense wat in hegtenis geneem is in verband met die beweerde komplot om twee ondersoekbeamptes in die Krejcir-saak te vermoor, beweer een van die beamptes het “inligting aan gewillige kopers verkoop”, het The Star Donderdag berig.
Siboniso Miya se prokureur, Saleem Ebrahim, het aan die koerant gesê Miya se rol in die beweerde moordkomplot is gefabriseer om die betrokke polisiebeampte, kol. Nkosana “Killer” Ximba van die polisie se misdaadintelligensie-eenheid, se dade toe te smeer.
“Hy [Ximba] het vermoedelik vertroulike inligting aan gewillige kopers verkoop,” het Ebrahim in ŉ verklaring gesê.
Volgens The Star was die vertroulike inligting GPS-koördinate.
Ximba en Paul O’Sullivan was onlangs glo die teikens van ŉ moordkomplot. Ximba is een van die hoofondersoekbeamptes van ŉ taakspan wat die Tsjeggiese voortvlugtende en besigheidsman, Radovan Krejcir, ondersoek.
Ximba het die bewerings ontken. “Dit is duidelik dat dié storie nie sin maak nie, selfs ŉ kind kan dit sien,” het Ximba gesê. “Hierdie mense wou my vermoor. Hoe kon ek saam met hulle gewerk het?” Ximba het gesê die bewerings word gemaak om hom en die staat se saak te diskrediteer.
Krejcir, Desai Luphondo en ao. Samuel Modise Maropeng en George Jeff Nthoroane van die Valke is in November in hegtenis geneem en staar aanklagte van ontvoering, aanranding en poging tot moord in die gesig. Hulle het glo in Junie 2013 die broer van ŉ man, wat met 25kg tik verdwyn het, ontvoer en aangerand. Die man sou hulle glo help om die dwelms uit die land te smokkel.
Palm Ridge-landdros Reginald Dama het Krejcir se aansoek om borgtog op 13 Desember van die hand gewys. Krejcir bly steeds in aanhouding.
Kan die regering en die polisie nie insien dat hierdie man n gewetenlose vuilgoed is nie. Skiet die hond dood of hang hom op aan die naaste boom.Hoeveel mense gaan nog hulle lewens verloor.?